**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL FIKSUOTŲ PAJAMŲ MOKESČIO DYDŽIŲ, TAIKOMŲ ĮSIGYJANT VERSLO LIUDIJIMUS 2015 METAIS VYKDOMAI VEIKLAI, PATVIRTINIMO“ PROJEKTO**

**1. Sprendimo projekto esmė, tikslai ir uždaviniai.**

Sprendimo projekto esmė ir tikslas – nustatyti fiksuotus pajamų mokesčio dydžius, kurie bus taikomi įsigyjant verslo liudijimus veiklai, vykdomai 2015 metais Klaipėdos m. savivaldybės teritorijoje ir Lietuvos Respublikoje.

**2. Projekto rengimo priežastys ir kuo remiantis parengtas sprendimo projektas.**

Pagal Lietuvos Respublikos gyventojų pajamų mokesčio įstatymo (toliau - GPMĮ) nuostatas savivaldybių tarybos nustato fiksuotus pajamų mokesčio dydžius veiklai, kuria verčiamasi turint verslo liudijimą. Pagal GPMĮ 6 str. nuostatas fiksuoto dydžio pajamų mokestis už išduodamus verslo liudijimus negali būti mažesnis už pajamų mokestį, apskaičiuotą nuo dvylikos minimaliųjų mėnesinių algų, galiojančių mokestinio laikotarpio, einančio prieš mokestinį laikotarpį, kuriam įsigyjamas verslo liudijimas, spalio 1 dieną, ir pritaikius pajamų mokesčio tarifą, galiosiantį to mokestinio laikotarpio, kuriam įsigyjamas verslo liudijimas, sausio 1 d.

Lietuvos Respublikos Vyriausybės 2014 m. rugsėjo 24 d. nutarimu Nr. 972 nuo š.m. spalio 1 d. patvirtinta minimalioji mėnesinė alga – 1035 Lt ir nuo sausio 1 d. minimalioji mėnesinė alga bus 300 Eur. Vadinasi, 2015 metams fiksuotas pajamų mokesčio dydis turi būti ne mažesnis nei 540 Eur (300 Eur x 12 mėn. x 15 proc.).

Pagal GPMĮ 6 straipsnio pakeitimo įstatymą, kuris įsigaliojo 2014 m. sausio 1 d., savivaldybių tarybos turi teisę nustatyti **mažesnį** fiksuoto dydžio pajamų mokestį už pajamas, gautas iš veiklos, kuria verčiamasi turint verslo liudijimą asmenims, įsigyjantiems verslo liudijimą verstis verslo liudijime nurodytos rūšies veikla visoje Lietuvos Respublikoje, išskyrus Alytaus, Kauno, Klaipėdos, Palangos, Panevėžio, Šiaulių, Vilniaus miestų savivaldybių ir Neringos savivaldybės teritorijas bei Marijampolės savivaldybės miesto teritoriją, arba **konkrečios savivaldybės teritoriją.**

Atsižvelgiant į tai, sprendimo projektu, kaip ir 2014 metams, siūlome Klaipėdos miesto savivaldybės teritorijoje 2015 metams nustatyti diferencijuotus mokesčio dydžius, atsižvelgiant į veiklos rūšies paklausumą, verslumą, pajamingumą, paslaugos pelningumą bei konkurenciją. Iš viso pagal klasifikatorių yra 89 veiklos rūšys, siūlome nustatyti:

- 1 Eur, iš viso 27 veiklos rūšims;

- 35 Eur, iš viso 9 veiklos rūšims;

- 209 Eur, iš viso 12 veiklos rūšių;

- 348 Eur, iš viso 24 veiklos rūšims;

- 417 Eur, iš viso 9 veiklos rūšims;

- 434 Eur, iš viso 8 veiklos rūšims.

Simbolinį 1 Eur metinį pajamų mokestį siūlome nustatyti toms veiklos rūšims, kurių pagal VMI duomenis veikla Klaipėdos m. savivaldybės teritorijoje mažai vykdoma arba galimai vykdoma neįsigijus verslo liudijimo (nelegaliai). Tuo siekiama paskatinti asmenis vykdyti įvairesnę veiklą bei nevykdyti šešėlinės veiklos. Maksimalų mokestį 434 Eur siūlome taikyti veikloms, susijusioms su statyba, variklinių transporto priemonių remontu.

Savivaldybių tarybos taip pat turi teisę nustatyti mažesnį fiksuoto dydžio pajamų mokestį už pajamas, gautas iš veiklos, kuria verčiamasi turint verslo liudijimą: neįgaliesiems asmenims, asmenims, sukakusiems senatvės pensijos amžių, tėvams (įtėviams), auginantiems tris ir daugiau vaikų (įvaikių) iki 18 metų, taip pat vyresnius, jeigu jie mokosi mokyklose pagal bendrojo ugdymo, profesinio mokymo programas grupinio mokymosi forma kasdieniu, nuotoliniu mokymo proceso organizavimo būdais, pavienio mokymosi forma savarankišku, nuotoliniu mokymo proceso organizavimo būdais, pagal studijų programas nuolatine (dienine) studijų forma,tėvams (įtėviams), auginantiems neįgalų vaiką (įvaikį) iki 18 metų, taip pat vyresnį neįgalų vaiką (įvaikį), kuriam nustatytas specialusis nuolatinės slaugos poreikis, motinai (įmotei) arba tėvui (įtėviui), kuris (kuri) vaiką (įvaikį) iki 18 metų, taip pat vyresnį, jeigu šis mokosi mokykloje pagal bendrojo ugdymo, profesinio mokymo programas grupinio mokymosi forma kasdieniu, nuotoliniu mokymo proceso organizavimo būdais, pavienio mokymosi forma savarankišku, nuotoliniu mokymo proceso organizavimo būdais, pagal studijų programas nuolatine (dienine) studijų forma,augina vienas (viena), mokyklų pagal bendrojo ugdymo, profesinio mokymo programas grupinio mokymosi forma kasdieniu, nuotoliniu mokymo proceso organizavimo būdais, pavienio mokymosi forma savarankišku, nuotoliniu mokymo proceso organizavimo būdais, pagal studijų programas nuolatine (dienine) studijų formamoksleiviams ir studentams, taip pat bedarbiams, kurie nustatyta tvarka įregistruoti teritorinėse darbo biržose.

Atsižvelgiant į tai, sprendimo projektu siūloma diferencijuoti lengvatas pagal atskiras asmenų grupes nuo 40 % iki 70 %. Pagal VMI duomenis Klaipėdos miesto savivaldybėje 2013 metais lengvatomis pasinaudojo 3243 asmenys, suteikta lengvatos suma – 603,2 tūkst. Lt.

Pažymėtina, kad GPMĮ 38 straipsniu nustatyta, kad fiksuoto dydžio pajamų mokestis už pajamas, gautas iš veiklos, kuria verčiamasi turint verslo liudijimą, įskaitomas į tos savivaldybės, kurios teritorijoje yra išduotas verslo liudijimas, biudžetą, todėl tarybos sprendimo projektu siūlome nustatyti atskirus fiksuotus pajamų mokesčio dydžius asmenims, įsigyjantiems verslo liudijimą verstis visoje Lietuvos Respublikoje, išskyrus Alytaus m., Kauno m., Klaipėdos m., Palangos m., Panevėžio m., Šiaulių m., Vilniaus m. savivaldybių ir Neringos savivaldybės teritorijas bei Marijampolės savivaldybės Marijampolės miesto teritoriją, t.y. šiai grupei siūlome mažinti pajamų mokesčio dydžius apie 20 proc.

**3. Kokių rezultatų laukiama.**

Tikimasi, kad sprendimo projektu siūlomi pajamų mokesčio dydžiai ir toliau sudarys palankesnes sąlygas smulkaus verslo plėtrai Klaipėdos m. savivaldybėje, skatins verslo veiklos individualią iniciatyvą, mažins nedarbą, emigraciją bei skatins atlikti veiklą legaliai, sumokant mokesčius. Numatoma, kad nustačius tokius fiksuotus pajamų mokesčio dydžius padidės tokia veikla užsiimančių gyventojų skaičius, sumažės išlaidų poreikis socialinėms išmokoms bei kompensacijoms bei sumažės realus bedarbių skaičius.

**4. Sprendimo projekto rengimo metu gauti specialistų vertinimai.**

Sprendimo projektas suderintas su Tarptautinių ryšių, verslo plėtros ir turizmo skyriaus bei Teisės skyriaus specialistais.

Neigiamų specialistų vertinimų negauta.

**5. Išlaidų sąmatos, skaičiavimai, reikalingi pagrindimai ir paaiškinimai.**

Prognozuojama, kad 2015 metais už išduodamus verslo liudijimus Klaipėdos m. savivaldybėje bus surinkta apie 290 tūkst. Eur (apie 1 mln. Lt) gyventojų pajamų mokesčio. Pagal VMI duomenis Klaipėdos m. savivaldybė už verslo liudijimų išdavimą 2013 metais gavo 1055,3 tūkst. Lt pajamų, 2014 m. 01-08 mėn. – 1025,1 tūkst. Lt pajamų

Priede prie Aiškinamojo rašto teikiame duomenis apie Klaipėdos m. savivaldybėje 2013 m. ir 2014 m. 01-08 mėn. išduotus verslo liudijimus pagal veiklos rūšis, asmenų skaičių ir sumokėtą pajamų mokestį (žr. 3 priedą).

**6. Lėšų poreikis sprendimo įgyvendinimui.**

Sprendimo įgyvendinimui papildomų lėšų poreikio nėra.

**7. Galimos teigiamos ar neigiamos sprendimo priėmimo pasekmės.**

Teigiamos pasekmės – siekiant, kad gyventojai ir toliau vystytų smulkųjį verslą su verslo liudijimais, 2015 metų mokestiniam laikotarpiui būtų nustatyti diferencijuoti fiksuoti pajamų mokesčio dydžiai, taip pat nustatytos lengvatos atskiroms socialiai remtinoms asmenų grupėms.

Neigiamų pasekmių nenustatyta.

**PRIDEDAMA**:

1. LRV 2014 m. rugsėjo 24 d. nutarimas Nr. 972, 1 lapas;

2. VMI prie LR FM 2014-09-19 raštas Nr. (32.42-31-1)-RM-15453, 2 lapai;

3. VMI duomenys apie Klaipėdos miesto savivaldybėje išduotus verslo liudijimus 2013 m. ir 2014 m. 01-08 mėn., 5 lapai.

4. Palyginamieji mokesčio dydžiai 2014 m. ir 2015 metų, 8 lapai.

Mokesčių skyriaus vedėja Jolanta Uptienė